Sitran lausunto koulutuspoliittisesta selonteosta 2021 - Sitra\nKoulutuspoliittisen selonteon luonnos kuvaa nykytilan monipuolisesti. Huomiota tulee kiinnittää kokonaisuuteen sekä tavoitteiden ja rahoituksen pitkäjänteisyyteen. Toimenpiteet tulee kytkeä tiiviisti työelämässä tapahtuvaan oppimiseen, ja väestömuutosten aiheuttamaan koulutuksen saavutettavuuden haasteeseen tulee vastata.\nKoulutusjärjestelmän tavoitteita ja rahoitusta tulee tarkastella kokonaisuutena ja pitkäjänteisemmin.\nRahoituksen ja ohjauksen tulee tukea uudistumista.\nTiiviisti työelämässä tapahtuvaan oppimiseen liittyviä toimenpiteitä tarvitaan enemmän.\nKaikilla koulutusasteilla ja vapaassa sivistystyössä tulee olla edellytykset vastata ekologiseen kestävyyskriisiin.\n1 Yleiset selontekoa koskevat kommentit\nSitra kiittää mahdollisuudesta lausua luonnoksesta koulutuspoliittiseksi selonteoksi. Lausunnon yleisenä näkökulmana on koulutusjärjestelmämme ja laajemmin koko osaamisjärjestelmän pitkäjänteinen ja kokonaisvaltainen kehittäminen sekä sen uudistumiskyky. Sisällöllisesti lausunto pohjaa pääsääntöisesti elinikäisen oppimisen edistämiseen tähtäävän Osaamisen aika -projektin työhön ja sen yhteydessä tehtyyn 30 yhteiskunnallisen toimijan tahtotilaan. Lisäksi lausunnossa on huomioita, jotka pohjautuvat Sivistys+ -projektin ja Kestävyysratkaisut-teeman työhön.\nOsaamisen aika -projektin tavoitteena on edistää kokonaisvaltaisen systeemisen muutoksen aikaansaamista elinikäisessä / jatkuvassa oppimisessa. Tämän myötä huomiomme kohdistuvat ennen kaikkea selonteossa esitettyyn tulevaisuudenkuvaan, ja siihen dynamiikkaan, jolla tulevaisuudenkuvan saavuttamista edistetään. Lisäksi esitämme yleisestä pohdinnasta johdettavia tarkempia huomioita ja muutosesityksiä.\nJatkuvan oppimisen osalta selontekoluonnosta tullaan täydentämään joulukuussa 2020 julkaistujen parlamentaarisen työryhmän valmistelemien linjausten pohjalta. Tämä lausunto on kuitenkin laadittu nyt käsiteltävänä olevan luonnoksen pohjalta, jossa jatkuvan oppimisen linjauksia ei ole. Parlamentaarinen työ on antanut hyvän pohjan jatkuvan oppimisen kehitystyölle, sillä kunnianhimoinen uudistus edellyttää sitoutumista yli hallituskausien.\nYleisesti niin jatkuvan oppimisen kuin muun koulutuksen kehittämisen yhteydessä on tunnistettava, miten kompleksisten haasteiden ratkaiseminen vaatii hallituskauden ja sektorirajat ylittävää yhteistyötä yhteiskunnan eri toimijoiden kesken. Avoin ja jatkuva dialogi päättäjien, virkakunnan, työmarkkinaosapuolten ja koulutuksen järjestäjien välillä takaa sen, että haastavatkin uudistukset on mahdollista saada aikaan. Mitä konkreettisempiin kysymyksiin edetään, sitä tärkeämpää on jatkuva yhteisen tilannekuvan päivittäminen ja tiivis vuoropuhelu uudistusten toteutustavoista.\nSitra toivoo, että selontekoluonnosta täydennettäessä huomioidaan elinikäisen oppimisen laaja-alaisuus. Sitra pitää tarpeellisena sitä, että jatkuvan oppimisen linjausten osalta järjestetään erikseen mahdollisuus kommentoida näitä linjauksia. Yleisesti Sitra kiittää sitä, että jo kommentoitavana olevassa luonnoksessa jatkuvaan oppimiseen liittyviä toimia on käsitelty läpileikkaavasti eri yhteyksissä, esimerkiksi opettajien osaamisen uudistamisen ja maahanmuuttajataustaisten osaamisen kehittämisen yhteydessä.\nKoulutuksen kehittämisen tavoitteita laadittaessa on katsottava riittävän pitkälle tulevaisuuteen ja huomioitava tulevaisuuden kehityskulkuja. Kohti 2040-lukua kurottava koulutusselonteko auttaa meitä jäsentämään vastassa olevia isoja muutoksia ja niiden myötä tarvittavia toimenpiteitä koulutuksen ja koko koulutusjärjestelmämme kehittämiseksi. Koulutuspolitiikalla on mahdollista vahvistaa yhteiskuntaa uudistavaa sivistystä, joka luo edellytyksiä kestävän tulevaisuuden vaatimille systeemisille muutoksille.\nSitra katsoo, että luonnoksessa koulutuksen kytkeytyminen moniin tulevaisuuden kehityskulkuihin, kuten ilmastonmuutokseen ja laajempaan kestävyyskriisiin jää vajavaiseksi. Koulutuksen ja tutkimuksen rooli ekologisessa jälleenrakennuksessa on kriittinen. Kestävyysratkaisuilla on kiire ja yhteiskunnan jälleenrakentaminen kestävälle pohjalle on myös keino edistää kansalaisten hyvinvointia pitkäjänteisesti.\nKoulutusselonteolla olisi mahdollista vahvistaa yhteistä tahtotilaa ja suunnata niin koulutus- kuin TKI-järjestelmämme voimavaroja rohkeasti kestävyyshaasteiden kohtaamiseen, resilienssin vahvistamiseen ja ekologiseen jälleenrakennukseen. Näissä toimissa Suomi voisi profiloitua rohkeammin myös kansainvälisenä suunnannäyttäjänä. Ylipäätään Sitra katsoo, että TKI-toiminnan tiekarttavalmistelu tulisi kytkeä kiinteämmin osaksi koulutuspoliittista selontekoa.\nSelonteon tilannekuva on ansiokas ja luo hyvän pohjan johtopäätösten ja toimenpide-esitysten tekemiselle. Tilannekuvan analyysi edellyttäisi paikoin kuitenkin pidemmälle meneviä johtopäätöksiä ja terävämpiä toimenpiteitä. Selonteon tavoitteiden kannalta tärkeimmät näkökulmat nostetaan esille visiota koskevassa osassa, jotta niistä johtuviin johtopäätöksiä koskeviin täsmennysesityksiin voidaan sujuvasti viitata myöhemmin. Joiltakin osin pyrimme myös syventämään tilannekuvan analyysiä ja sitä kautta tarpeellisia täydentäviä johtopäätöksiä.\n2 Kommentit lukuun 2. Visio/tavoitetila – koulutus ja tutkimus kohti 2040-lukua\nVisiossa esitettyihin tavoitteisiin on helppo yhtyä. Tavoitetilassa on kuitenkin joitakin oleellisia puutteita. Vision alussa korostetaan kasvatuksen, koulutuksen, tutkimuksen ja kulttuurin merkitystä yhteiskunnan kehittymiselle ja sen sivistysperustalle. Avattaessa varhaiskasvatuksen, koulutuksen ja osaamisen kehittämisen kehittämistarpeita koulutusjärjestelmä näyttäytyy muusta yhteiskunnasta erillisenä. Tästä seuraa joitakin merkittäviä haasteita.\nKeskeisin haasteista on koulutusjärjestelmän ja työelämän ja muun yhteiskunnan suhteen ohut pohtiminen. Tästä seuraa se, että selonteossa asetettavat tavoitteet jäävät liian kapeasti, vain opetus- ja kulttuuriministeriön näkökulmasta, määritellyiksi. Näin menetetään mahdollisuus pohtia ja määrittää kokonaisvaltaisemmin koulutuksen ja osaamisen kehittämisen merkitystä yhteiskuntaa ja työelämää uudistavana voimana. Tämä heijastuu määriteltäviin toimenpiteisiin.\nOsaamisen aika -työn tahtotilassa yhteiskunnalliset toimijat tunnistivat keskeiseksi tavoitteeksi tarpeen rakentaa osaamisjärjestelmä, jossa yhdistyvät koulutusjärjestelmässä sekä työssä, vapaa-aikana, harrastuksissa ja muussa elämässä tapahtuva oppiminen ja osaamisen kehittäminen ja kattava hyödyntäminen. Tämä ajattelu pitää sisällään koulutusjärjestelmän ja työelämän välisen tiiviin ja molempia uudistavan vuorovaikutuksen: osaamisen uudistaa työelämää ja työelämä osaamista. Selontekoluonnoksessa koulutusjärjestelmän ja työelämän suhdetta kuvataan pitkälti yhdensuuntaisena suhteena. Luonnoksessa puhutaan esimerkiksi osaamisen siirtymisestä työelämään.\nKokonaisvaltainen tarkastelu edellyttäisi myös työelämän koulutusta uudistavan merkityksen pohtimista. Selonteossa tulisi tunnustaa työssä ja muussa elämässä rakentuvan osaamisen ja oppimisen merkitys. Tällä hetkellä luonnoksessa asiasta on merkittävää pohdintaa lähinnä toisen asteen ammatilliseen koulutukseen ja jatkuvaan oppimiseen liittyen. Todellisuus kuitenkin on, että merkittävä osa uudesta osaamisesta syntyy työelämässä, työpaikoilla, eikä millään toimijalla ole osaamisen tai oppimisen monopolia.\nNyt selonteossa jää määrittämättä osaamisen kokonaisvaltaiselle kehittämiselle asetettavat yhteiset tavoitteet. Tiedettä ja tutkittua tietoa koskevassa osiossa tavoitteeksi asetettu tutkimus- ja kehittämismenojen pysyväluonteinen kasvattaminen neljään prosenttiin bruttokansantuotteesta nähdään julkisen ja yksityisen sektorin yhteisenä. Samoin yhteinen tavoite tulisi määritellä myös osaamisen kehittämisen osalta.\nOsaamisjärjestelmän (edellä kuvatun määritelmän mukaisesti) kokonaisvaltainen kehittäminen on tärkeää suomalaisten sivistyspohjan, hyvinvoinnin ja osallisuuden sekä yhteiskunnan kilpailukyvyn ja uudistumiskyvyn sekä rahoituspohjan kestävyyden kannalta. Teknologinen ja muu yhteiskunnallinen muutos on niin nopeaa, että muutosnopeus haastaa paitsi nykyjärjestelmät, myös tapamme tuottaa osaamista. Koulutusjärjestelmä ei voi yksin ratkaista osaamisen kehittämisen haasteita. Olennaista on, millainen työelämä meillä on, miten työpaikoilla mahdollistetaan kaikkien osaamisen kehittäminen ja miten kaikkien osaamista hyödynnetään ongelmien ratkaisemisessa ja monimutkaisten ilmiöiden ymmärtämisessä.\nTyöelämässä tapahtuvan oppimisen ja osaamisen uudistumisen merkityksen tunnustaminen olennaiseksi osaksi osaamisjärjestelmää avaisi mahdollisuuden tehostaa koko väestön osaamisen ylläpitoa ja uudistamista. Kun työssä – ja vapaa-ajalla – tapahtuva oppiminen otetaan osaksi osaamisjärjestelmää, voidaan osaamistarpeiden uudistamiseen vastata tehokkaammin ja nopeammin.\nTämän vuoksi selonteossa tulee ottaa selkeämmin kantaa siihen, miten koulutusjärjestelmä tukee työssä tapahtuvaa oppimista ja miten rakennamme Suomeen maailman parhaat puitteet verkottuneelle yhdessä oppimiselle, osaamisen uudistamiselle ja innovaatioiden syntymiselle. Johtopäätöksenä tulee olla syvällisempi yhteistyö työelämän ja muiden toimijoiden oppimisprosessien kanssa. Riittävää vaikutusta ei saada vain harjoittelu- tai työssäoppimisjaksoja kehittämällä tai TKI-toimintaan liittyvällä hanketoiminnalla. Tämän uudenlaisen symbioosin pohtiminen selonteosta puuttuu.\nMiksi eri toimijoiden vuorovaikutuksen lisääminen on niin tärkeää?\nVastattaessa yhä monimuotoisempiin muutostilanteisiin ja monimutkaisempiin ongelmiin tarvitaan erilaisen osaamisen yhdistämistä ja yhdessä oppimista. Kokonaisvaltaisempi osaamisjärjestelmä on vastaus myös ennakoinnin haasteisiin, joista suurin on osaamistietojen hidas välittyminen työelämän ja koulutusjärjestelmän välillä. Tällä hetkellä ennakointijärjestelmältä vie varsin pitkään tunnistaa työelämässä syntyvää uutta osaamista ja työelämän osaamistarpeita.\nKun työelämän ja koulutusjärjestelmän vuorovaikutus on tiiviimpää, tunnistaa ennakointijärjestelmä nopeammin uuden työelämässä syntyvän osaaminen. Samalla työelämässä syntyvät osaaminen ja innovaatiot uudistavat koulutusjärjestelmää tehokkaammin ja opettajien osaaminen päivittyy sujuvasti. Asetelma hyödyttää myös opiskelijoita, joiden työelämävalmiudet kehittyvät nopeammin ja työllistyminen helpottuu. Syvempi vuorovaikutus mahdollistaa toisaalta koulutusjärjestelmän ja TKI-toiminnan innovaatioiden nopeamman välittymisen työelämään. Tutkimustoiminnan merkitys uuden tiedon tuottajana on edelleen tärkeää, samoin kuin siihen perustuva opetus.\nUuden osaamisjärjestelmän kehittäminen tuo myös kansalliselle koulutusjärjestelmälle kilpailuedun suhteessa kansainvälisiin toimijoihin, joilla on haastavampaa kytkeytyä tiiviisti paikallisiin osaamisekosysteemeihin ja kehittämisprosesseihin.\nOsaamisen tunnistamiseen liittyvät kysymykset jäävät selonteossa liian vähälle huomiolle. Koulutusjärjestelmän kyky tunnistaa ja tunnustaa työelämässä syntyvää uusinta osaamista tulisi olla yksi keskeinen kehittämiskohde kaikille koulutuksen toimijoille.\nOsaamisperusteisuuden painottaminen tarkoittaa sitä, että kaikki osaaminen on kyettävä tekemään näkyväksi ja hyödynnettäväksi. Osaamisjärjestelmässä tulee olla selkeät toimijat, jotka kykenevät todentamaan osaamisen ja luomaan uusia tunnistamismenetelmiä syntyvälle osaamiselle, myös sille, jota ei ole vielä määritelty tutkintojen viitekehyksessä. Koulutuksen järjestäjillä olisi luonnollinen rooli tässä työssä. Niillä on vaadittavaa osaamista ja kykyä kehittää uudenlaisia tunnistamisen prosesseja ja määrittelyssä tarvittavia viitekehyksiä tai määritelmiä.\nVaikka työelämän ja yhteiskunnan osaamistalous perustuu tulevaisuudessa entistä enemmän osaamisille ja vähemmän tutkinnoille, tarvitaan edelleen kehittyvän osaamisen määrittelyä ja näkyväksi tekemistä, jotta esimerkiksi työnantajien välinen osaamisen vaihdanta voi toimia tai työpaikan vaihtajat kykenevät todentamaan uuden osaamisensa.\nMaailmassa, jossa osaamisen tuottajia on entistä enemmän, eikä kenelläkään ole siihen monopolia, koulutusjärjestelmän valmiutta osaamisen tunnistamiseen kannattaisi kehittää, sillä se vahvistaisi koulutusjärjestelmän toimijoiden roolia myös tulevaisuudessa. Tässä yhteydessä on hyvä korostaa, että edellä kuvattu työelämän ja koulutusjärjestelmän vuorovaikutuksen korostaminen ei korvaa oppilaitosten ja korkeakoulujen sivistyksellistä tehtävää, kasvatuksellista roolia ja vastuuta perusvalmiuksien sekä perusosaamisen ja oppimaan oppimisen taitojen tuottajana. Muutos pikemminkin korostaa tämän roolin merkitystä muutoksissa, kun täytyy huolehtia esimerkiksi siitä, miten koko väestön perusvalmiudet pysyvät jatkuvasti hyvällä tasolla.\nTilannekuvassa tuodaan hyvin esille väestökehityksen vaikutus koulutusjärjestelmän kehittämiselle. Tilanteesta tulisi tehdä kuitenkin joiltakin osin radikaalimpia johtopäätöksiä. Toisen asteen osalta esille tuodaan tarve kokonaisvaltaisen ja pitkäjänteisen uudistamisohjelman tarve, jotta voidaan turvata toisen asteen koulutuksen toimintaedellytykset ja koko maan kattavan saavutettavuuden varmistaminen. Väestökehityksen vaikutukset tulisi ottaa huomioon vieläkin kokonaisvaltaisemmin. Perusopetuksen kohdalla esimerkiksi ei pohdintaa viedä riittävän pitkälle. Miten meidän tulisi varautua tilanteisiin, kun jollakin alueella lasten määrät ovat todella pieniä ja välimatkat suuria?\nKokonaisvaltaisesti tarkasteltuna tulisi varautua siihen, että eri koulutusasteiden välinen yhteistyö on mahdollistettava aivan uudella tavalla. Kaiken asteisen koulutuksen saavutettavuus on perustuslainkin mukaan turvattava kaikille. Tarvitaan rakenteiden ja lainsäädännön radikaaliakin pohdintaa, jotta voidaan turvata koulutusjärjestelmän läsnäolo kaikilla alueilla, vaikka alueella olisi vain yksi koulutustoimija.\nUudenlaista ajattelua osaamisen läsnäolon turvaamiseksi tarvitaan kaikilla alueilla. On myös selvää, että yli koulutusaste- ja oppilaitosrajojen menevää yhteistyötä tarvitaan vastattaessa alueellisiin osaamistarpeisiin tilanteissa, joissa työelämän tarpeet ovat entistä spesifisempiä ja koulutettavien määrät rajallisia.\nSitra katsoo, että visiota tulisi täydentää myös ekologiseen kestävyyskriisiin liittyvillä huomioilla. Ekologinen kestävyyskriisi haastaa hyvinvointimme edellytykset, ellemme suuntaa voimavarojamme ennakoivasti ekologiseen jälleenrakennukseen ja resilienssin vahvistamiseen. Ekologinen kestävyyskriisi vaikuttaa myös muihin toimintaympäristömme kehityskulkuihin ja voi omalta osaltaan kiihdyttää niin eriarvoistumiskehitystä kuin demokratian rapautumista. Näkökulman nostaminen esille koulutuksen ja tutkimuksen visiossa tukisi kasvatuksen, koulutuksen ja tutkimuksen potentiaalin laajamittaista hyödyntämistä kestävyyskriisin ratkaisemisessa ja ekologisessa jälleenrakennuksessa. Edellytykset vastata ekologiseen kestävyyskriisiin tulee huomioida koulutusjärjestelmän kehittämisessä läpileikkaavasti kaikilla koulutusasteilla ja vapaassa sivistystyössä.\nLuonnoksessa korostuu kansainvälisyys ja globaali vastuu. Sitra pitää tätä erittäin tarkoituksenmukaisena, mutta toivoisi rinnalle tuotavan myös ymmärryksen paikallisuuden merkityksestä, joka ilmenee esimerkiksi maakuntien, seutukuntien ja alueiden käynnissä olevina kokeiluina ja yhteistyönä yritysten ja koulutuspalveluiden tuottajien kanssa.\nLopuksi Sitra kiinnittää huomiota koulutuksen rahoitusta ja resurssiohjausta koskeviin esityksiin. Selontekoluonnoksessa kuvataan, miten koulutus on kompleksinen ilmiö, jota yhtä lailla kompleksiset globaalin toimintaympäristön muut ilmiöt muokkaavat. Samalla koulutus on keino vaikuttaa toimintaympäristön muutokseen. Tämän vuorovaikutus vaikuttaa koulutusjärjestelmän toimijoihin ja sen käyttäjiin: oppilaitosten, yksilöiden ja työyhteisöjen käyttäytymisen ja keskinäisen vuorovaikutuksen tapojen täytyy uudistua, jotta hyvinvoinnista ja kilpailukyvystä voidaan pitää kiinni.\nLuonnoksen mukaan “selonteossa linjataan tarvittavat voimavarojen, rakenteiden ja ohjauksen muutokset, joilla vastataan ja vaikutetaan kansallisen ja kansainvälisen toimintaympäristön muutostekijöihin ja luodaan merkityksellisen elämän edellytykset kaikille”. Luonnoksessa jää kuitenkin avoimeksi se, miten muutos koskettaa koulutuksen ja tutkimuksen ohjausta. Selonteossa tulisi pohtia, miten vallitsevia ohjauksen toimijuuksia ja rooleja, keinoja ja malleja täytyy muuttaa, jotta ohjauksella pystytään tehokkaasti vaikuttamaan koulutuksen ja tutkimuksen kompleksiseen kokonaisuuteen.\nRahoitus on merkittävä koulutuksen ja tutkimuksen ohjauksen keino. On siis tärkeää tunnistaa, miten kompleksinen toimintaympäristö ja sen aiheuttamat uudistuspaineet koulutuksen ja tutkimuksen toimijoihin vaikuttavat rahoituksen periaatteisiin. Sitra arvioi, että luonnoksessa esiintyy jossain määrin ristiriitaisuuksia tulevaisuuden tavoitteiden ja nykyisen rahoitusohjauksen välillä. Selonteossa tulisi pohtia esimerkiksi sitä, ovatko nykyiset rahoituksen perusteet kaikilta osin perusteltuja tulevaisuudessa. Keskeinen kysymys tarkasteltavaksi on, tukeeko nykyinen rahoitusohjaus uudistumista vai ylläpitääkö se vallitsevaa toimintaa kannustamalla tuottamaan indikaattorien määriä.\nRahoituksen riittävyyttä ja jakautumista eri toimijoille pohdittaessa tulisi käsitellä sitä, nähdäänkö tulevaisuuden kompleksisuuden muokkaavan jollain tavoin koulutukseen tehtyjen investointien tuottojen syntymistä ja jakautumista. Lisäksi olisi pohdittava voiko koulutukseen liittyä jotain uudenlaisia riskejä, joiden jakamisesta yhteiskunnassa tulisi olla ymmärrys. Ylipäätään luonnoksessa kuvaillun toimintaympäristön muutosten vaikutus yhteiskunnan ja työyhteisöjen kykyyn hyödyntää koulutusjärjestelmän ja tutkimuksen tuottamaa osaamista ja sen ulkoisvaikutuksia tulisi kuvata selonteossa.\nResursseja koskevissa kirjauksissa on myös jonkin verran tulkinnanvaraisuutta: esimerkiksi jatkuvan oppimisen osalta luonnoksessa todetaan, että ”resurssit jatkuvan oppimisen kohdalla on syytä kohdentaa tarkoituksenmukaisesti” (s. 15). Selonteossa tulisi pyrkiä kuvaamaan selkeämmin koulutussektorin rahoituksen kehittyminen ja kohdentuminen, eikä siirtää näitä isoja linjauksia toimeenpanosuunnitelmaan.\nYhteenveto Sitran keskeisimmistä huomioista koko koulutuspoliittisen selonteon luonnokseen:\nKoulutuspoliittisen selonteon tulee tarkastella koulutusjärjestelmän kehittämistä kokonaisuutena sekä rahoituksen että pitkäjänteisten tavoitteiden näkökulmasta. Lisäksi on huomioitava miten rahoituksen ja ohjauksen käytännöt tukevat uudistautumista.\nKoulutuksen ja työelämän vuorovaikutuksen pohdinta jää ohueksi, mistä johtuu, että toimenpiteet työssä tapahtuvan oppimisen tukemiselle jäävät suurelta osin puutteelliseksi.\nOsaamisen kehittämiselle tarvitaan koulutusjärjestelmää ja työelämässä tapahtuvaa oppimista tukevat yhteiset tavoitteet (vrt. TKI-toiminta).\nTyöelämässä ja muualla syntyvän osaamisen tunnistamista ja tunnustamista täytyy kehittää niin, että kaikki uusin, vielä tutkintoihin kuulumatonkin osaaminen pystytään hyödyntämään.\nTarvitaan kokonaisvaltaista valmistautumista väestökehityksen vaikutusten hoitamiseen ja saavutettavuuden turvaamiseksi kaikilla koulutusasteilla ja alueilla.\nSelontekoluonnosta täydennettäessä tulee huomioida elinikäisen oppimisen laaja-alaisuus. Sitra pitää tarpeellisena sitä, että jatkuvan oppimisen linjausten osalta järjestetään erikseen mahdollisuus kommentoida näitä linjauksia.\nEdellytykset vastata ekologiseen kestävyyskriisiin tulee huomioida koulutusjärjestelmän kehittämisessä läpileikkaavasti kaikilla koulutusasteilla ja vapaassa sivistystyössä.\n3 Kommentit lukuun 3.1 Varhaiskasvatus sekä esi- ja perusopetus\nSaavutettavuuden turvaamiseen ei esitetä konkreettisia toimenpiteitä. Kohdassa 2 esitettyyn kokonaispohdintaan viitaten olisi tärkeää, että valmistautuminen tulevan väestökehityksen tuomiin haasteisiin aloitettaisiin konkreettisesti mahdollisimman pian ja kirjattaisiin viimeistään toimeenpanosuunnitelmaan.\nSitra ehdottaa viimeiseen vuoteen 2040 mennessä toteutuvaan tavoitetilaan (s. 22) seuraavaa muotoilua: ”Jokaiselle oppijalle taataan valmiudet uuden oppimiseen, aktiiviseen kansalaisuuteen, jatko-opintoihin, muuttuvaan työelämään ja kestävää kehitystä edistävään toimijuuteen.”\n4 Kommentit lukuun 3.2 Toinen aste\nKohdassa tuodaan hyvin esille nuorten tosiasialliset etenemismahdollisuudet toisen asteen koulutuksen jälkeen. Tämä on tärkeä näkökulma. Myös toisen asteen koulutuksen saavutettavuudessa on tosiasiallisia maantieteellisiä esteitä. Tämän vuoksi toimenpiteissä esitetty kokonaisvaltainen ja pitkäjänteinen uudistamisohjelma on tärkeä. Uudistusohjelman laatimisessa tulisi ottaa kohdassa 2 esitetyt huomiot koko uudenlaisen osaamisjärjestelmän rakentamisesta.\nAjatus digitaalisen palveluekosysteemin rakentamisessa on tärkeää. Samalla on kuitenkin tunnistettava digitaalisten palvelujen rajoitteet. Digitaaliset palvelut eivät ratkaise kaikkia maantieteellisen saavutettavuuden haasteita. Niiden ratkaisemisessa on tarpeen valmistella myös radikaaleja rakenteet ylittäviä yhteistyöratkaisuja, joihin kohdassa 2 on viitattu. Saavutettavuuden turvaamisen lisäksi tällainen joustavuus auttaa vastaamaan opiskelijoiden, jatko-opintojen ja työelämän muuttuviin osaamistarpeisiin. Joustavuudella voidaan lisätä myös koulutuksen valmiutta vastata toimintaympäristön muutoksiin ja viheliäisiin ongelmiin.\nSitra pitää erittäin hyvänä sitä, että luonnoksessa on tunnistettu työn tekemisen muutokset, kuten alustatyö ja itsensä työllistäminen, ja niiden vaikutus osaamisen kehittämiseen.\n5 Kommentit lukuun 3.3 Korkeakoulut\nKohdassa on hyvin tunnistettu osaajien riittävyyteen liittyvät haasteet. Koulutusperäinen maahanmuutto on yksi keskeinen ratkaisu osaajakysymykseen. Valmistuvien kiinnittyminen suomalaiseen työelämään vaatii monipuolisia toimenpiteitä koko opintojen ajan. Rahoituksen ohjausvaikutus on tässä olennainen. Tavoitteen tulisi näkyä selkeästi myös rahoitusmalleissa.\nTiedon siirtymisen ja työelämän kanssa tehtävän vuorovaikutuksen osalta viittaamme kohdassa 2 esitettyyn.\n6 Kommentit lukuun 3.4 Tiede ja tutkittu tieto\nLuonnoksessa korostetaan tiedekasvatuksen ja tiedeviestinnän merkitystä sivistystason nostamiselle ja osaamisperustaiselle kasvulle (s. 37). Sitra katsoo tämän olevan tärkeä painotus, joka tukee omalta osaltaan myös ekologista jälleenrakennusta ja kansalaisten valmiuksia osallistua muutostentekemiseen.\nTKI-tiekartan laatiminen (s. 37) tutkitun tiedon vahvistamiseksi on tervetullut aloite. Sitra ehdottaa tiekartan päivitystyön ja toimeenpanon kytkemistä kestävän kehityksen edistämiseen, jolloin TKI-toiminnan mahdollisuudet tukea Agenda 2030 -tavoitteiden toteutumista ja ekologista jälleenrakennusta vahvistuvat.\n7 Kommentit lukuun 3.5 Vapaa sivistystyö\nSitra kiittää vapaan sivistystyön valtakunnallisen merkityksen tunnistamisesta osaamisen kehittämisessä ja perustaitojen ylläpidossa ja uudistamisessa koko väestön kannalta. Erityisesti toimenpide vapaassa sivistystyössä hankitun osaamisen tunnistamisen ja tunnustamisen edistämisestä on tervetullut. Myös rahoituksen ennakoitavuuteen tähtääminen on tärkeää.\n8 Kommentit lukuun 3.6 Jatkuva oppiminen – työuran aikainen oppiminen\nLuvussa 1 olemme kuvanneet yleisen näkemyksemme jatkuvan oppimisen merkityksestä ja pitkäjänteisen kehittämisen tarpeesta.\nTähän mennessä hallituskaudella on tehty panostuksia jatkuvan oppimisen resursseihin. Lisäksi Suomen kestävän kasvun ohjelmassa on valmistelussa ehdotettu kohdennettavan elvytysvaroja jatkuvan oppimisen edistämiseen. Sitra pitää kuitenkin tärkeänä, että selonteossa määriteltäisiin suuntaviivat jatkuvan oppimisen rahoitukseen hallituskausien yli.\n9 Kommentit lukuun 3.7 Opetus-, ohjaus- ja muu henkilöstö\nSitra kiittää sitä, että luonnoksessa on tunnistettu laajasti jatkuvan oppimisen merkitys opetus- ja ohjaushenkilöstön osaamisen uudistumisen kannalta.\nErityisenä osaamisen kehittämisen painopisteenä Sitra näkee opetushenkilöstön ja sivistystoimen johdon valmiudet tukea ekologisen jälleenrakennuksen edellyttämää uudistavaa oppimista kaikkialla Suomessa. Laadukas opettajankoulutus ja uranaikainen täydennyskoulutus voivat tukea merkittävällä tavalla reilua siirtymää kohti kestävää yhteiskuntaa. Tämä näkökulma tulisi lisätä kasvatus- ja koulutusalan osaamisen kehittämisen toimenpiteisiin, esimerkiksi seuraavasti:\n”Opetushenkilöstön ohjausosaamiseen, erityisopetukseen, kieli- ja kulttuuritietoiseen opetukseen ja digipedagogiikkaan sekä osaavan johtamisen vahvistamiseen suunnataan lisävoimavaroja. Lisäksi panostetaan opetushenkilöstön valmiuksiin tukea ekologisen jälleenrakennuksen edellyttämää uudistavaa oppimista.” (s. 45)\n10 Kommentit lukuun 3.8 Taide- ja kulttuurikasvatus ja -opetus ja taiteen perusopetus\n11 Kommentit lukuun 3.9 Opintotuki\nSitra pitää tärkeänä sitä, että etuusjärjestelmää tarkastellaan jatkuvan oppimisen osalta. Jatkuvan oppimisen rahoitus on kuitenkin kompleksinen kokonaisuus. Sitra pitää tarpeellisena sitä, että selonteossa otetaan kantaa jatkuvan oppimisen rahoituksen vastuunjakoon. Tästä näkökulmasta viittaamme kohdassa 2 esittämäämme analyysiin.\n12 Kommentit lukuun 3.10 Ruotsinkielisen koulutuksen tilanne, tavoitteet ja toimenpiteet\n13 Kommentit lukuun 3.11 Maahanmuuttajataustaisten oppiminen ja oppimispolut\n14 Kommentit lukuun 4. Koulutus- ja tutkimusjärjestelmän tilannekuva ja keskeiset muutostekijät\nSitra kiittää kappaleessa esiin tuotuja näkökulmia. Työn murros on ymmärrettävä keskeisesti koulutusjärjestelmää muokkaavana tekijänä – samalla muistaen vastavuoroisesti koulutuksen ja osaamisen rooli työn muokkaajana. Ennakointityön merkitys ja tarve kehittää osaamista läpi työuran tulevat selkeästi esiin luonnoksessa.\nSitra kiittää sitä, että jatkuva oppiminen on tunnistettu yhtenä mahdollisuutena koulutusviennin edistämisessä. Lisäksi Sitra katsoo, että Suomella olisi loistava paikka edelleen hyödyntää korkeaa osaamistaan ja kansainvälistä arvostusta niin koulutuksessa kuin hiilineutraalin kiertotalouden osaamisessa. Maailmalla on valtava kysyntä kiertotalouskoulutukselle, jota Suomessa on kehitetty jo usean vuoden ajan.\nKappaleessa kuvataan myös vastuuta edistää muiden maiden mahdollisuutta kestävään kehitykseen. Sitra kiittää huomiota, sillä ihmiskunnan suuret haasteet ovat globaaleja. Niiden ratkaisemiseksi tarvitaan vahvaa kansainvälistä yhteistyötä. Teollisuus ja kauppa tuottavat meille joka päivä hyvinvointimme mahdollistavia tuotteita. Nämä teolliset ja kaupalliset arvoverkostot toimivat globaalisti. Raaka-aineita, materiaaleja ja tuotteita liikutetaan kaiken aikaa ympäri maapalloa. Tuotteiden toimitusketjut ovat globaaleja. Luonnonvarojen käyttö, niiden prosessointi ja tuotteiden valmistus aiheuttavat ympäristövaikutuksia, toimitusketjuista riippuen, eri maissa ja maanosissa.\nTämän vuoksi mikään maa ei pysty yksin ratkaisemaan ihmiskunnan suuria haasteita vaan muutoksen pitää tapahtua kaikissa osissa arvoverkkoa. Tämä edellyttää myös osaamisen kehittymistä – ei pelkästään Suomessa vaan myös maailmalla.\nSitra ehdottaa, että alaotsikko muutetaan muotoon ”Hiilineutraali kiertotalous”, jolloin se kattaa globaaleja haasteita kattavammin, keskittyen näiden ratkaisuihin.\nSitra ehdottaa, että kappaleen alussa määritellään hiilineutraali kiertotalous, esimerkiksi seuraavasti: ”Hiilineutraalissa kiertotaloudessa tuotanto ja kulutus perustuvat omistamisen sijaan palveluihin: jakamiseen, vuokraamiseen ja kierrättämiseen. Tuotteet suunnitellaan pitkäikäisiksi ja uudelleenkäytettäviksi. Raaka-aineet ja materiaalit säilyvät käytössä mahdollisimman pitkään, jolloin jätettä syntyy vain vähän. Hiilineutraali tuote, yritys, kunta tai valtio tuottaa vain sen verran hiilidioksidipäästöjä kuin se pystyy sitomaan. Hiilineutraalin tuotteen hiilijalanjälki koko elinkaaren ajalta on nolla.”\nSitra ehdottaa, että hiilineutraalin kiertotalouden yhteyttä osaamiseen ja koulutukseen vielä täsmennettäisiin luonnoksesta, esimerkiksi seuraavasti: ”Olemme kaikki osa muutosta kohti hiilineutraalia kiertotaloutta. Jokaisella teolla on merkitys ja jokainen voi vaikuttaa. Tulevaisuudessakin tarvitsemme paljon eri alojen ammattilaisia ja näillä kaikilla ammattilaisilla on taidot olla toteuttamassa hiilineutraalia kiertotaloutta. Jotta me kaikki osaisimme tehdä päätöksiä, jotka edistävät hiilineutraalin kiertotalousyhteiskunnan syntymistä, meillä tulee olla tietoa – niin negatiivisista ympäristövaikutuksista kuin hyvistä valinnoistakin – ja osaamista ratkaisuista, jotka voimme ottaa käyttöön niin työssä kuin arjessakin. Tarvitsemme myös lisää kiertotalousratkaisuja tarjolle, että meillä olisi valinnanvaraa. Tämä tavoite tulee huomioida koulutuspolitiikassa kautta linjan.”\nSitra tarkentaa, että luonnoksessa mainitut toimialojen vähähiilitiekartat on jo laadittu vuonna 2020.\nLisäksi tilannekuvassa on tarpeen tarkentaa, että siirtyminen hiilineutraaliin kiertotalouteen vaatii koko yhteiskunnan läpileikkaavaa systeemistä muutosta. Digitaaliset tutkimusinfrastruktuurit sekä ICT-alan hiilijalan- ja kädenjälki ovat esimerkkejä kehityksestä, mutta laajempaa muutostarvetta on syytä korostaa.\nLisäksi Sitra ehdottaa, että luonnoksessa käytettyä termistöä tarkennetaan seuraavasti: Talouden sekä taloudellisen hyvinvoinnin ja kasvun sijaan tulisi puhua kestävästä taloudesta sekä taloudesta yhteiskunnallisen uudistumisen muutosvoimana ekologisessa jälleenrakennuksessa. Yksin kasvuun keskittyvät toimet voivat olla kestävyyskriisin näkökulmasta haastavia.\nKestävä kehitys on huomioitu luonnoksessa laajasti, mutta tätä voisi edelleen tarkentaa mainitsemalla luonnonvarojen ylikulutuksen, ilmastonmuutoksen, luontokadon ja kasvavan väestömäärän ihmiskunnan suurina haasteina sekä määrittelemällä ihmisen käyttäytymisen muutostarvetta esimerkiksi kuluttamisen, liikkumisen, materiaalien hukkaamisen, energian käyttämisen ja erilaisten konfliktien osalta. Olisi hyvä tunnistaa myös nopeasti muuttuvan maailman keskeisiä elementtejä, kuten teknologisen muutoksen, tiedon määrän ja hallitsemattomuuden kasvamisen, talouden muutoksen sekä päätöksenteon haasteet.


Keskustelu - Huhuu elokuiset! | Sana vapaa | Meidän Perhe\nklo 14:18 | 26.6.2007\nMitä elokuisille kuuluu? Lasketut ajat vain lähestyy ja alkaa jo olla todellista tämä odotus ja ilo uudesta tulevasta perheenjäsenestä!\nSaararebekka rv 34+4\nklo 15:58 | 12.8.2007\nSaararebekka ja Vauvaprojekti: Täällä kanssa vielä odotellaan ja puhkutaan helteessä:-)! LA oli 8.8., joten nyt viikkoja 40+4 eikä mitään synnytysoireita. Kovia vihlontoja ja liitoskipuja ja menkkamaisia supisteluja hiukan, mutta ei tarpeeksi. Kaikki saunat, siivoukset ja seksit on kokeiltu, mutta eipä oo vielä tehonneet. Viimeiksi mainittu aiheutti tosin aika kovia suppareita 4 tunniksi, mutta lopahtivat sitten pikkuhiljaa. Onneksi tänään sataa, niin on hiukan viileämpää;-)! Jaksuja elokuisille! Kertokaahan heti vauvauutisia, kun niitä alkaa kuulua!\n- Tammihiiri - rv 40+4\nklo 21:29 | 8.8.2007\nTäälläkin vielä yhdessä koossa ja rv nyt 40+5 neuvolan mukaan. Joka tapauksessa olo on pyöreä ja kypsä synnyttämään, mutta tähän mennessä ollut vain satunnaisia kipeämpiä menkkamaisia supistuksia ja useasti kyllä kivuttomia supistuksia. Lonkkia ja nivusia myös vihloo toisinaan. Viikon päästä saa mennä ä-polille, jossa sitten harkitsevat, josko käynnistävät vai miten. Tämä kuumuus ottaa aika lujille, yöt on vielä vaikeampia, kun on kuuma, ei oikein saa nukuttua kunnon yöunia.\nMalttamattomana täälläkin, että saisi nyytin tuolta masusta mutkuamasta jo syliin!\njoko elohiiristä osa on synnyttänyt?\nJaksamisia helteisiin ja paljon käynnistäviä supistuksia!\nSaararebekka rv 40+5 (!)\nklo 12:40 | 14.7.2007\nOsa on varmaan liittynyt myös odotus-puolen keskusteluihin, minä olen laiskana lähinnä lueskellut muiden samoissa aikatauluissa menevien kuulumisia.\nTäällä vointi on kohtuullinen. Supistellut kivuttomasti jo viikolta 21, mutta ei ole avannut paikkoja kuitenkaan. Alkuviikon lääkärissä lääkäri totesi, että kohdunkaula kyllä lyhentynyt ja pehmentynyt, mutta saakin jo olla. Joitakin jomotteluja ja satunnaisia hiukan kipeitä supistuksia ollut jo myös.\nTuntuu täälläkin jo siltä, että ei haittaisi, vaikka syntyisi lähiakoina, toki enää pari viikkoa reilut onkaan laskettuun.\nEn jaksa kovin kummoisia touhuta masun kanssa ja kävelylenkitkin on jo aika lyhyitä, kaupungilla pitää aina ensiksi miettiä, mistä löytyisi vessa. Mutta jokatapauksessa vointi on hyvä ja vaivat vain tähän kuuluvia, jotka mielellään kannan.\nMiten vauvaprojekti, kuinka jakselet? Löytyykö muita samaan aikaan plussanneita lisää? Meitä oli iso joukko silloin alussa kirjoittelemassa!\nSaararebekka rv 37+1, la 3.8.\nklo 11:45 | 15.7.2007\nHiljaiseloa olen viettänyt palstailun suhteen, lähinnä lueskellut juttuja. Hyvää kuuluu odotukseen. Supistuksia on ollut muutamia ja kerran sellainen 3 tunnin säännöllinen ja kivulias supistussessio, joka jo vähän säikäytti, mutta loppui kuitenkin. Vauva on jo laskeutunut ja kiinnittynyt asemiin ja voipi periaatteessa syntyä milloin vain. Fyysisesti olen voinut hyvin koko ajan ja henkinen puolikin alkaa taas sujua;-). Loppua kohti fiilikset on parantuneet huimasti. Närästys vaivaa ajoittain ja vessassa saa ravata alvariinsa öisinkin, mutta se tuntuu pieneltä. Synnärilläkin käytiin jo tutustumassa viime viikolla ja pikku hiljaa alkaa synnytys jännittää. Hyviä vointeja elokuisille!\n- Tammihiiri - rv 36+4\nklo 15:11 | 13.7.2007\nHyvin menee, tuntuu että voisi jo syntyä. Aika pitkäveteistä tämä odottaminen, toinen raskaus voisi olla lyhyempi:-) Esikoinen odottelee jo pikkusiskoa kovasti.\nklo 16:20 | 13.8.2007\nkeskiviikkona sitten äitipolille tarkastukseen. kaikki kuitenkin hyvin, vauva liikkuu paljon ja olo melko ok, kuuma tuskastuttaa ja kärsimätön tietenkin, kun jo haluaisi pienen nähdä. painoarvio käsikopelolta oli jo 4200g, joten mukavan kokoinen vauva olisi tulossa.\nminullakin vihlovia kipuja nivusissa ja toisinaan lonkkien seuduilla ja menkkamaista jomotusta joidenkin supistusten kohdalla, mutta suurin osa supistuksista yhä vain kivuttomia. No, josko se tästä vähitellen.\nVauvauutisia odotellen, Saararebekka\nklo 16:58 | 26.6.2007\nTäällä sujuu rauhallisesti odottaen. Saikulla oltu rv 21 saakka suppareiden takia. Nyt kohdunkaula kokonaan auki ja vauva voi syntyä milloin vain. Kunto on nollissa, kun on vaan sohvalla makoiltu 3kk. Mutta jos vaan terveen vauvan saan syliin, tämä kaikki on ollut todella pientä siihen verrattuna. Mites muut?\nVauvaprojekti rv 34+1\nklo 9:45 | 5.8.2007\nTäällä edelleen yhdessä koossa ja huomenna LA! Ei tullutkaan ennen aikojaan, vaikka siltä näytti. Nyt jo kovasti odotan, että syntyisi. Olen alkanut nähdä painajaisia, että jotakin pahaa tapahtuu ja öisin herään kuulostelemaan, vieläkö masussa ollaan hengissä. Haluaa jo nyytin syliin!\nTsemiä viimeisiin hetkiin!


Hääräämö: Kortteja viilusta\nTein harmaaksi maalatusta viilusta kortteja. Näitä kortteja voi myös ripustaa seinälle pieniksi tauluiksi. Tällöin ei tarvitse liimata kääntöpuolelle paperia, johon kirjoittaa.\nYllä näkyvässä kortissa käyttämäni helmet ostin siskoni kanssa Chatuchak-nimiseltä valtavan suurelta viikonlopputorilta Bangkokista viime kesänä. Ompelin sydämeen 1 - 4 helmeä kerrallaan kiinni viiluun valkoisella ompelulangalla.\nValkoinen ruusuke on äidin tekemä.\nLautasliinasta irroitin kuviokerroksen. Halusin liimata vaaleaa paperia lautasliinan alle, mutta tavallinen kopiopaperi oli liian valkoista. Leikkasin puhelinluettelosta vaaleaa paperia, jonka liimasin lautasliinan alle tavallaan kehystämään kuvioita.\nMyös alimman kortin pitsi on Bangkokista. Pitsiä myytiin jaardeittain ja pienin erä, mitä möivät, oli 100 jaardia eli reilut 90 metriä. Hinta oli Suomeen verrattuna tosi edullinen, joten ostin. Tämä ei ole ollenkaan tapaistani. Koko 100 jaardia ei tarvinnut olla samaa sorttia, joten valitsin kahta eri pitsiä, tässä kortissa on sitä kapeampaa. Onneksi molemmat siskoni ovat innostuneet käyttämään näitä pitsejä.\nSain viilua yhden tehtaan roskiksesta monen mutkan kautta. Kiitokset asianosaisille!\nLähettänyt Hääräämön Laura klo 16:30\nTunnisteet: Dyykkaus, Kierrätys, Kortit\nAivan ihania nämä kortit! Kiva kun oot tehnyt erilaisia malleja. Tuo pitsi yksinkertaisuudessaankin on tosi hyvä :)\n4. helmikuuta 2011 klo 21.08\nKiitos. Kyllä mä siihen pitsikorttiin kokeilin monenlaista pitsin yläpuolelle, muttei mikään oikein istunut siihen, niin jätin noin yksinkertaiseksi.\n5. helmikuuta 2011 klo 8.53\nTosi kauniita! <3\n5. helmikuuta 2011 klo 15.49\n5. helmikuuta 2011 klo 22.06\nKiva tunnelma ja värimaailma näissä korteissa!\n8. maaliskuuta 2011 klo 17.28\n8. maaliskuuta 2011 klo 19.42


Elisa paljasti päivämäärän seuraavan sukupolven laitteille - Mobiili - Ilta-Sanomat\nNorjan laivasto ottaa raskaasti sota-aluksen uppoamisen: ”Äärimmäisen surullista”\nNyt toistetaan: 5G verkon esittely Pasilassa\nJulkaistu: 7.2. 16:00\nOperaattori Elisa esitteli tulevan 5g-verkon palveluita Helsinkiin rakennetussa testiverkossa. Elisan mukaan 5g-laitteita on luvassa parin vuoden päästä.\nNykyisiä mobiiliverkkoja nopeammat ja monipuolisemmat 5g-verkot saattavat toimia Suomessa jo parin vuoden kuluessa, jos operaattori Elisan arviot pitävät paikkansa.\n– Ensimmäisiä 5g-laitteita voi Suomessa ostaa vuonna 2020, ehkä jopa aiemmin, sanoo osastopäällikkö Eetu Prieurhttps://www.is.fi/haku/?query=eetu+prieur Elisalta.\nElisan kilpailija Sonera ehti luvata jo pari vuotta sittenhttps://www.is.fi/digitoday/mobiili/art-2000004887679.html, että se esittelee ensimmäiset viidennen sukupolven matkapuhelinpalvelunsa vuoden 2018 aikana yhdessä Nokian kanssa.\nViidennen sukupolven mobiiliverkkojen lähtölaukauksena on varsinaisesti pidetty Tokion kesäolympialaisia vuonna 2020, sillä verkkotekniikan standardoinnin on arveltu valmistuvan vasta niihin mennessä.\nEsimerkiksi Nokian toimitusjohtaja Rajeev Surihttps://www.is.fi/haku/?query=rajeev+suri totesi viime viikollahttps://www.is.fi/taloussanomat/porssiuutiset/art-2000005548211.html, että ensimmäisinä 5g-verkkoja otetaan käyttöön Yhdysvalloissa, Japanissa, Kiinassa ja Etelä-Koreassa.\n5g-standardointi on kuitenkin edennyt niin hyvin, että esimerkiksi laitevalmistajat voivat jo aloittaa päätelaitteiden suunnittelun.\nPrieur mukaan Suomessa on tarvetta 5g-verkoille, vaikka väkiluvun ja väestötiheyden perusteella ollaankin kaukana Aasian teknojäteistä ja Yhdysvalloista.\n– Suomessa käytetään moninkertaisesti dataa verrattuna muihin maihin, joten 5g-verkoista on hyötyä, Prieur perustelee.\nEsimerkiksi OECD:n viime lokakuussa julkaiseman tutkimuksen mukaan suomalaiset käyttivät vuonna 2016 keskimäärin 11 gigatavua mobiilidataa kuussa. Lähimmäksi OECD-maista pääsee Latvia, jossa mobiilidataa käytettiin toissa vuonna 8,2 gigatavua kuukaudessa.\nTäysin uusia palveluja\nElisa esitteli 5g-tekniikan hyötyjä yhdessä verkkovalmistaja Huawein kanssa Elisan pääkonttoriin rakennetussa 5g-verkossa.\n5g- eli viidennen sukupolven verkkojen on tarkoitus olla huomattavasti nykyisiä 4g-verkkoja nopeampia. Parhaimmillaan dataa kulkisi 10 gigatavun sekuntivauhtia. Elisan testissä saavutettiin 1,4 Gbit/s nopeus verkon ja päätelaitteen välillä.\nViidennen sukupolven verkkoon voisi liittää huomattavasti nykyistä enemmän laitteita. Lisäksi vähän virtaa kuluttavien laitteiden akku saattaisi kestää verkkokäytössä jopa kymmenen vuoden ajan.\n5g-verkkojen käänteentekevin ominaisuus saattaa olla vain sekunnin tuhannesosan mittainen latenssi eli viive, minkä ansioista tekniikalla voi olla käyttöä esimerkiksi automaattisesti itse ohjaavien autojen viestinnässä ja liikenteen hallinnassa sekä etäkirurgiassa.\nKatso oheiselta videolta, miten 5g-verkko päihittää nykyisen 4g-verkon.\nNokian Suri: Markkinan yleinen lasku ja 5g-kehitys koettelevat kannattavuutta tänä vuonna\nNokia kasvatti viime vuonna markkinaosuuttaan, Nokian toimitusjohtaja Rajeev Suri sanoo. 1.2. 11:36 Lue lisää ›\nTeleoperaattori Elisan tulos oli ennusteiden mukainen heinä–syyskuussa. Yhtiö pitää ohjeistuksensa ennallaan ja odottaa liikevaihtonsa kasvavan viime vuodesta. 18.10.2017 9:08 Lue lisää ›\nEurajoelta romumetallin seasta löytyneen säteilylähteen laatu selvisi – ”terveyshaitta epätodennäköistä”\nLeo-Pekka Tähti Linnan juhlien loisteeseen: ”Jälleen kerran suuri kunnia!”\nRainer sai ikävän puhelun aamukahvipöytään – tehtaalla vaarallinen räjähdys\nTrump laukoi Twitterissä täyslaidallisen Macronia vastaan – ”Tehdään Ranskasta jälleen mahtava”\nKommentti: Kahdeksas kerta toden sanoo – voiko Ridgen ja Brooken suhde toimia, jos he ovat kokeneet avioeron jo seitsemän kertaa?\nLehtiväite: Bayern Münchenin tähtipelaaja Franck Ribery löi tv-toimittajaa tappio-ottelun jälkeen\nOulunsalon vesi on nyt puhdasta – bakteerit pääsivät veteen vesitornin katon vuotokohdasta\nLaivojen kaikkien aikojen tax free -suosikki on rakastettu klassikko: ”Muille kansallisuuksille suomalaisuuden merkki”\nJaana Pelkonen ”jäi kiinni” salaisesta tatuoinnistaan tv-ruudussa – hävisi vedonlyönnin Heikki Paasoselle lähtemättömin seurauksin\nNyt puhuvat sääprofeetat: tällainen on ensi talven sää – ”Se on puoliksi uimakeli”


Puolustusministeri Niinistöä kuullaan tänään sooloilusyytöksiä poikineista sotaharjoitussuunnitelmista - ”Ei siihen mitään dramatiikkaa sisälly”\n21.11.2017 klo 8:43\nPuolustusministeri Jussi Niinistö (sin) saapuu tänään eduskunnan puolustusvaliokunnan ja ulkoasiainvaliokunnan kuultavaksi. Puolustusvaliokunnan puheenjohtaja Ilkka Kanervan mukaan kuulemiseen ei liity ”dramatiikkaa”.\nJussi Niinistö (sin) on Juha Sipilän (kesk) hallituksen puolustusministeri. MAURI RATILAINEN\nPuolustusvaliokunnan puheenjohtajan Ilkka Kanervan (kok) mukaan asialistalla ovat "ajankohtaiset asiat."\nNiinistö nostatti puheillaan vajaa kolme viikkoa sitten vilkkaan puolustus- ja ulkopoliittisen keskustelun, josta ei puuttunut myöskään sisäpoliittisia sävyjä. Niinistö kertoi perjantaina 3.11. MTV:n Uutisextra-ohjelmassa, että ministeriön kaavailuissa on järjestää aikaisintaan 2020 iso, Ruotsin Aurora-pääsotaharjoituksen kaltainen harjoitus, jossa mukana olisi Suomen kumppaneita, kuten Ruotsi.\nHaastattelu tuli ulos ennen seuraavalla viikolla Helsingissä järjestettyä pohjoismaisten puolustusministereiden kokousta, ja sen kokouksen agendalla oli mm. yhteinen harjoittelu. Kokoukseen osallistui myös Yhdysvaltain puolustusministeri James Mattis.\nHaastattelussa Niinistö kertoi, että tällainen harjoitus on jo Suomen "alustavassa harjoitussuunnitelmassa" ja että Ruotsin puolustusministeri oli jo näyttänyt asialle vihreää valoa.\nTämän jälkeen MTV:n toimittaja halusi tarkempaa tietoa siitä, mitä Aurora-tyyppinen harjoitus konkreettisesti tarkoittaa?\nNiinistö ei siis suoraan sanonut, että hänen johtamansa puolustusministeriö valmistelee 20 000 sotilaan suursotaharjoitusta. Sellaiseksi se kuitenkin tulkittiin. Tavattuaan Mattisin Niinistö esitti myös Yhdysvalloille kutsun harjoitukseen.\nNiinistöä syytettiin sooloilusta. Kohun laannuttua presidentti Sauli Niinistö kertoi ilta-Sanomille, ettei hän tiennyt etukäteen puolustusministeriön kaavailuista. Asiasta ei ollut ollut puhetta niin sanotussa tp-utvassa eli hallituksen ulko- ja turvallisuuspoliittisessa valiokunnassa, johon myös presidentti osallistuu.\nKanervan mukaan suurta keskustelua herättänyt harjoitus on tänään kokouksen asialistalla.\n- Rakkaalla lapsella on monta nimeä. Siitä varmaan ollaan suloisesti samaa mieltä, ettei kiistellä siitä nimestä, Kanerva kommentoi iltalehdelle tiistaiaamuna\nOnko tapaaminen järjestetty valiokunnan aloitteesta?\n- Itse asiassa en nyt muista, miten se tuli. Meillä on normaaliin vuorovaikutukseen liittyviä tapaamisia sekä ad hoc (tiettyä tarkoitusta varten) -tapaamisia. En nyt tosiaan muista, sattuiko tämä ajoitus nyt normaaliin kiertoon sopivasti. Hän (puolustusministeri Niinistö) taisi viime viikolla olla reissussa. Kyllä se kai lähinnä kalenterin mukaan on mennyt, miten se tapaaminen nyt tässä syksyn aikana saadaan onnistumaan.\n- Ei siihen mitään dramatiikkaa sisälly.\nKokoomuksen Ilkka Kanerva (kok) on pisimpään kansanedustajana toiminut poliitikko. Hän johtaa eduskunnan puolustusvaliokuntaa.


Varhaiskasvatus on kestävää kehitystä. - Anne Liimola\nVarhaiskasvatus on kestävää kehitystä.\nVarhaiskasvatuksella parhaat mahdolliset lähtökohdat lasten tulevaisuudelle.\nEU:n Komission tiedonantoa vuodelta 2011 olen ottanut esille puheenvuoroissani ja puheissani vuosien varrella. Tuo tiedonanto oli merkittävä perusta Varhaiskasvatuslain laadintaprosessissa.\nTuossa tiedonannossa todettiin seuraavaa:\nVarhaislapsuudessa saatu varhaiskasvatus luo perustan ihmisen koko eliniän kestävälle oppimiselle, yhteiskuntaan integroitumiselle, henkilökohtaiselle kehitykselle ja myöhemmässä vaiheessa myös työllistettävyydelle.\nVarhaiskasvatuksella on ihmisen elämään perustavanlaatuisia ja kauaskantoisia vaikutuksia, joita ei kyetä saamaan aikaan myöhemmässä vaiheessa toteuttavilla toimenpiteillä.\nLasten ensimmäiset kokemukset ovat pohjana myöhemmälle oppimiselle. Jos vahva perusta saadaan valettua varhaislapsuuden aikana, myös myöhempi oppiminen on vaikuttavampaa. Silloin on myös todennäköisempää, että oppiminen jatkuu koko eliniän. Myös koulunkäynnin keskeyttämisriski pienenee ja koulutussaavutusten tasapuolisuus lisääntyy.\nYhteiskunnalle aiheutuvat kustannukset pienenevät, kun ihmisten potentiaalia ei hukata ja sosiaali- terveys- ja oikeusjärjestelmiin käytettävät julkiset menot pienenevät.\nVoimassa oleva Varhaiskasvatuslaki (540/2018) tuli voimaan 1.9.2018. Laki korostaa lapsen edun ensisijaisuutta varhaiskasvatuksen suunnittelussa, järjestämisessä, tuottamisessa tai siitä päätettäessä. Lasta tulee suojata väkivallalta, kiusaamiselta ja häirinnältä.\nPäiväkodeissa noudatetaan Varhaiskasvatussuunnitelman perusteita, jotka otettiin käyttöön paikallisesti elokuussa 2019. Suunnitelma on normi, joka velvoittaa henkilökuntaa sitoutumaan varhaiskasvatuslakiin, sen arvoperustaan, tavoitteisiin ja sisältöön.\nVASU eli varhaiskasvatussuunnitelman tulee varmistaa lapsen oikeutta saada tasalaatuista varhaiskasvatusta asuinpaikastaan riippumatta. Suunnitelma korostaa leikkiä, osallisuutta ja vertaisryhmän merkitystä. Vanhempien osallisuutta korostetaan.\nVarhaiskasvatus rakentaa laaja-alaista osaamista:\nVASU edellyttää, että päiväkodeissa uudistetaan ja kehitetään toimintakulttuuria, joka tukee lasten kasvua, kehitystä ja oppimista. Lapsen edun ensijaisuus on oleellista. Toimintakulttuurin kehittäminen antaa tukea johtajuudelle ja työyhteisön yhteiselle kehittämiselle.\nJokaiselle lapselle tulee laatia yhdessä huoltajien kanssa, lasta osallistaen, lapsen oma varhaiskasvatussuunnitelma.\nUuden Varhaiskasvatussuunnitelman sisäistäminen ja toimintakulttuurin tarkastelu oli päässyt hyvään vauhtiin kun kevät 2020 mullisti koronan myötä päiväkotien arkea. Monessa päiväkodissa kehittämistyölle ja yhteiselle keskustelulle ei enää jäänyt aikaa. Osa henkilökunnasta jäi pitämään lomia, joita oli säästössä, osa siirtyi muihin töihin.\nVuosi on kohta kulunut ja päiväkodeissa elellään ohjeistusten mukaan. Toimintakulttuurin kehittäminen etenee, mutta tämä työ onkin jatkuva prosessi. Oman työn arviointi on haastavaa ja tarvitaan avointa vuoropuhelua ja rohkeutta työyhteisössä ottaa esille vaikeitakin asioita. Uuden oppiminen on iloinen asia, mutta myös aikaa vievää ja vaativaa. Oman haasteensa tekevät kokoontumisten henkilömäärän rajoittaminen.\nTyön päiväkodissa tulee olla positiivista pedagogiikkaa, tästä on hyvä aloittaa.


Ohjeet virtuaalitapahtumaan - Mimmit koodaa\nIN ENGLISH SEE HERE >>\nTervetuloa mukaan ja suuri kiitos siitä, että haluatte jakaa osaamistanne sekä aikaanne kanssamme. Mimmit koodaa -ohjelman tavoitteena on diversiteetin ja osaajien kasvattaminen toimialallamme. Ohjelman pitkäaikaisena tavoitteena on antaa tuleville sukupolville tasa-arvoinen mahdollisuus opiskella ja menestyä IT-alalla sukupuolesta riippumatta.\nTapahtumissamme, webinaareissa ja workshopeissa tarjoamme helposti ymmärrettävää, sukupuolistereotypioita, koodaristereotypioita ja teknologiastereotypioita kumoavaa sisältöä, joka innostaa oppimaan uutta ja hyödyntämään softaa omalla työurallaan.\n(Huomioithan häsissä saavutettavuuden: Lukuohjelmia varten jokainen erillinen sana isolla alkukirjaimella.)\nTammikuu puheenvuoron tai muun esityksen sopiminen\n4.2 otsikoiden ja puheenvuoron kuvaustekstin, puhujaesittelyn toimittaminen. Puhujan kuva 1×1 muodossa.\n8.4 virtuaaliständimateriaalien toimitus\nBrella mahdollistaa nyt sponsoreille mahdollisuuden rakentaa virtuaaliständi itse. Oikeuden sponsor paneliin milja@mimmitkoodaa.fi kerro käyttäjien sähköpostit.\nOhjeita ständin rakentamiseen\nApuja saa myös sanna@mimmitkoodaa.fi\nViikko 14 virtuaaliständien tarkistus ja sparrailu tulisi teettää meillä viimeistään tällä viikolla.\n15.4 TAPAHTUMA-ALUSTA AVATAAN YLEISÖLLE\n20.4 puhujien esitysmateriaalit.\n21.4 Livekoodausta (tms) esityksessään suorittavien puhujien tekniikkatestaus. Sovi aika harjoitussessiolle! Mahdollistamme esiintymisjännityksestä kärsiville studioon tutustumisen ennakkoon.\nTutustu virtuaalialustaan tästä linkistä\nVieraat pääsevät tapahtuma-alustalle viikkoa ennen tapahtumaa. Näin mahdollistamme, että kaikki vieraat ehtivät tutustua yritysständien sisältöihin!\nKuvaustekstiä voi muotoilla väliotsikoilla. Sekaan saa kuvia, ja emojit.\nKannattaa esitellä kuvin virtuaaliständillä päivystävät henkilöt. Tämä vaihtoehto on vieraalle kasvotonta chattia miellyttävämpi kokemus.\nVirtuaaliständissä on ylimpänä karuselli, johon saatte lisättyä still-kuvia tai videolinkkejä oman valintanne mukaan.\nEhdotamme karuselliin “Tervetuloa ständille” -tyyppistä kansikuvaa, josta löytyy vaikkapa ständillä päivystävien henkilöiden kasvokuvat. Tämä kuva näkyy ensimmäisenä, kun yrityksenne tilaan saavutaan.\nKaruselli on Iframe, eli siihen tulevat tuotteet tulisi olla embeddable (upotettavia) linkkejä tai kuvia.\npng, jpg, jpge, gif. / ratio-koko: 16:9 (1 920 × 1 080 pikseliä)\nVideot esim. YouTube/Vimeo\nVoitte itse valita, onko ständillänne käytössä chat vai ei.\nTähän voit lisätä preseslideja, lomakkeita, kyselyitä, linkkejä.. JOS koette sen tuovan lisäarvoa tai auttavan esim. rekryissä!\nOLTAVA UPOTETTAVA LINKKI. Moni yritys on myös estänyt muun muassa oman nettisivunsa upottamisen toisen nettisivun sisään, joten tämä kannattaa huomioida. Sli.do, Google Formit toimii. Mikäli yrityksenne ei saa käyttää Googlen tuotteita, voimme hoitaa linkit puolestanne.\nStändiohjelman markkinointi ja ohjelma-aikataulu\nStändinne sisällöistä ja ohjelmasta julkaistaan tiedot ohjelmakarttaan, joten keräättehän meille lyhyet kuvaustekstit sekä esiintyjien/hostien esittelyt hyvissä ajoin.\nLyhyisiin Q&A -hetkiin, rekrykyselyihin jne. Meillä ei ole varmaa dataa siitä vetääkö breakout roomit yleisöä, mutta kannustamme kokeilukultturiin. Mahdollisista sisällöistä pyritään markkinoimaan ajoissa ja tarpeeksi laajasti!\nLinkki varauslistaan ja sisältökuvauksiin >>\nTarvitsemme teiltä mahdollisimman pian puheenvuoron otsikon, kuvaustekstin, oman bion, kasvokuvan ja somelinkit (Twitter/LinkedIn).\nPuheenvuoronne kuvaustekstiä kirjoittaessasi huomioikaa, että se teksti määrittelee haluaako kuulija saapua kuuntelemaan sinua. Kerro hänelle mitä aiot hänelle opettaa ja kertoa, mitä hän hyötyy puheenvuorostasi. Vain sinä voit kuvailla hänelle, miksi hänen kannattaa lahjoittaa sinulle aikaansa, sinä olet oman puheenvuorosi paras asiantuntija.\nTALLENNUS JA BLOGIPOSTAUS\nJokainen puheenvuoro tallennetaan YouTubeen ja esitellään blogissamme. Mikäli haluat kirjoittaa puheenvuorostasi blogipostauksen tai lyhyen intron, otamme sen vastaan enemmän kuin ilomielin. Nämä kaikki lähetetään yli 9000 hengen postituslistallemme ja jaetaan somessa useita kanavia pitkin kuluvaa vuotta.\nHuomioikaa, että yleisö seuraa tapahtumaa näytöltä tai jopa kännykältä. Näin ollen materiaalien on hyvä olla ennemmin visuaalisia. Mikäli haluatte toimittaa materiaalit yleisölle, voi niistä tehdä yksityiskohtaisemmat. Välitämme ne tallenteen yhteydessä.\nMateriaalit tarkistetaan tuotantoyhtiön toimesta sekä yhdistetään, jotta yleisö saa saumattoman kokemuksen. Olkaa ystävällisiä ja pyrkikää noudattamaan annettuja deadlineja, jotta voimme taata teknisesti parhaan mahdollisen lopputuloksen.\nFonttipaketit meille ladattavaksi\nOlkaa ystävällisiä ja nimetkää materiaalit omalla nimellänne nimettynä.\nMateriaalit lähetetään info@mimmitkoodaa.fi\nLisätietoja materiaaleista antaa info@mimmitkoodaa.fi\nPuhujien on hyvä saapua paikalle viimeistään puolta tuntia ennen omaa puheenvuoron alkamisajankohtaa. Teidät ohjataan aulasta tilaan, jossa voitte vaihtaa vaatteet, siistiä meikkiä, saatte juotavaa, jne. Tuotantoyhtiö käyttää maskeja ja tarjoamme kertakäyttömaskit kaikille halukkaille. Kosketuspinnat desinfioidaan joka välissä. Pitäkää koronavilkku päällä.\nOdottaessanne vuoroanne näette edellisen puhujan tilassa olevalta näytöltä. Kamera vaihtelee puhujan ja esitysmateriaalien välillä.\nOn enemmän kuin ok ottaa mukaan paperiset tai tabletilla olevat lunttilaput mukaan.\nTeidät noudetaan studiotilaan 15 minuuttia ennen puheenvuoronne alkua. Puheenvuorojen välissä on ns. katkotunniste, jonka aikana edellinen puhuja poistuu ja seuraava saapuu.\nPuheenvuoronne aikana näätte omat materiaalinne sekä kellon, joka näyttää kuluneen ja jäljellä olevan ajan. Viimeiset viisi minuuttia kello juoksee punaisella.\nSairastapauksissa puheenvuoro siirretään esimerkiksi perjantai-webinaariin omaksi kokonaisuudekseen.\nPAIKALLA ON KUVAAJA TALTIOIMASSA TÄTÄ PÄIVÄÄ.\nKaikkien puhujien kanssa sovitaan sparrailuhetki, joka on (kaikella rakkaudella) pakollinen ja auttaa teitä ymmärtämään, miten yleisö saa puheenvuorostanne irti mahdollisimman parhaan hyödyn. Hetkessä käydään läpi yleisön demografiaa sekä tapahtuman tavoitteita.\nOsoitteet ja tärkeät yhteystiedot\nMiljan tavoittaa tapahtumapäivänä vain yhteyshenkilöiden kautta.\nAulasta ohjataan oikeaan paikkaan.\nValitsemamme virtuaalitapahtuma-alusta on suomalaista softaa Jyväskylästä ja jo pitkään tapahtumissa käytetty Brella. Alusta on Slushin, Arctic15; Nordic Business Forumin jne. kävijöille entuudestaan tuttu.\nVirtuaalitapahtuma-alusta tarjoaa mahdollisuuden verkostoitumiseen kuten livetapahtumissakin. Tapahtumaan liittyminen tapahtuu profiilin luomisella, mutta voit itse valita haluatko käyttää verkostoitumismahdollisuuden vai et.\nEli siis käytä vanhaa profiiliasi, luo uusi Brella-profiili tai käytä jotakin toista somealustaa (Google, Facebook, LinkedIn) pohjan täyttämiseen.\nTämän jälkeen klikkaa Start Networking ja pääset valitsemaan, onko luomasi profiili julkinen vai anonyymi.\nMuistakaa kirjoittaa yrityksenne nimi samaan muotoon kuin virtuaaliständinne on, näin profiilinne ilmestyy sinne näytille. Siellä näkyy tällä hetkellä myös Sannan ja Miljan profiilit, mutta ne poistuvat ennen tapahtumaa.\nKannustamme kumppaneitamme sekä puhujiamme luomaan julkisen profiilin ja muokkaamaan sitä persoonalliseksi, tämäkin vaikuttaa yritysimagoon. Lisätkää myös somelinkit verkostoitumista varten.


Essoten alueella kolme uutta koronatartuntaa keskiviikkona: "Yksi henkilö on altistanut laajalti muita ihmisiä" - Länsi-Savo\nEssoten alueella kolme uutta koronata...\nJulkaistu 25.11.2020 16:15 Muokattu 25.11.2020 17:05\nMikkelin Pallo-Kissojen pelaajia on asetettu karanteeniin.\nEtelä-Savon sosiaali- ja terveyspalvelujen kuntayhtymän Essoten alueella on vahvistettu keskiviikkona kolme uutta koronavirustartuntaa. Kaksi tämän päivän uusista tartunnoista on saatu Etelä-Savon ulkopuolelta. Yksi uusista tartunnoista liittyy aiempiin tartuntaketjuihin.\nEssoten tiedotteessa kerrotaan, että Essoten alueella on oleskellut henkilö, joka on altistanut laajalti muita ihmisiä. Hän on saanut tartunnan muualta.\nEssote on asettanut tartuntojen vuoksi karanteeniin yli 50 henkilöä. Heidän joukossaan on Mikkelin Pallo-Kissojen pelaajia.\nNäissä paikoissa on voinut altistua koronavirukselle\nEssote julkaisi keskiviikkona iltapäivällä tietoja paikoista, joissa on voinut altistua koronataudille.\nMikkelissä näitä paikkoja ovat ravintola Amarillo perjantaina 20.11. kello 20–21 ja lauantaina 21.11. kello 17.30–18.30.\nLisäksi koronataudille on voinut altistua lauantaina 21.11. Dagens-ravintolassa kello 17.30–18.30, ravintola Einossa kello 18–19 ja Karikon K-Supermarketissa klo 18.30–19.30.\nUusia tartuntoja näyttää tulevan alueen ulkopuolelta\nEssoten terveyspalvelujen johtaja Santeri Seppälä kertoo, että Essoten alueella on edelleen epidemian perustaso.\n– Uusia tartuntoja näyttää tulevan alueen ulkopuolelta lähinnä ulkomailta ja työssäkäyntialueelta: muun muassa Keski-Suomesta, Päijät-Hämeestä ja Uudeltamaalta, Seppälä kertoo tiedotteessa.\n– Terveyden ja hyvinvoinnin laitoksen koronakartalla näkyvä suuri ilmaantuvuusluku liittyy Pieksämäellä olleeseen suureen tartuntaryppääseen.\nJokaisella on osansa tehtävänä, jotta korona ei leviä\nEssoten lääkäreiden mukaan jokaisella on vastuunsa, jotta tartunnat saadaan pysymään kurissa. Tämä tarkoittaa testaukseen hakeutumista välittömästi, jos havaitsee hengitystietulehdukseen viittaavia oireita, kuten kurkkukipua tai kuivaa yskää.\nKoronatestaukseen pääsee soittamalla päivystysavun numeroon 116 117, Omaolon testin tekemällä ja sähköisen ajanvarauksen kautta.\n– Kun tapaat muita kuin lähipiirin kuuluvia ihmisiä, muista pitää turvavälit. Kasvomaskisuositus on edelleen voimassa: jos liikut julkisilla paikoilla, missä turvavälien pitäminen ei onnistu, niin kannattaa käyttää maskia niin itsesi kuin muidenkin suojaamiseksi, Essoten pandemiapäällikkö Hans Gärdström sanoo.\nHänen mukaansa hyvä keino tartuntojen välttämiseksi on sosiaalisten kontaktien pitäminen rajallisena.\nMikkelin Pallo-Kissojen pelaajia karanteenissa\nMikkelin Pallo-Kissojen pelaajia on asetettu kymmenen päivän karanteeniin.\nKaranteeniin ovat joutuneet ne pelaajat ja seuran toimihenkilöt, jotka osallistuivat Urpolan kentällä viime viikonloppuna 21.–22. marraskuuta lauantaina ja sunnuntaina kello 14–16 järjestettyyn TRY out! -tapahtumaan.\nMikkelin Pallo-Kissojen julkaiseman tiedotteen mukaan altistuneet henkilöt on tavoitettu ja he ovat tietoisia karanteenistaan. Essote suorittaa heille mahdolliset testit ja muut toimenpiteet ohjeistuksen mukaisesti.\n– Tapahtumassa toimittiin vallitsevien suositusten mukaisesti. Yleisö ei ole altistunut koronavirukselle, Pallo-Kissojen tiedotteessa kerrotaan.\nTapahtumassa mukana olleiden, myös tapahtumaa seuranneiden, kehotetaan tarkkailemaan vointiaan ja hakeutumaan oman sairaanhoitopiirin ohjeistuksen pariin, mikäli koronavirukseen viittaavia oireita ilmenee.\nUutista muokattu 25.11. klo 16.28 ja 17.04. Lisätty tietoja Mikkelin Pallo-Kissojen julkaisemasta tiedotteesta sekä linkkejä.


Karvaisia unelmia: toukokuuta 2017\n"Ja kun eron hetki lähestyi, sanoi kettu:\n-Voi, kuinka tulenkaan itkemään\n-Se on oma syysi sanoi pikku prinssi, en minä halunnut sinulle pahaa, mutta itsehän pyysit, että kesyttäisin sinut...\n-Aivan niin, kettu sanoi\n-Mutta silloinhan et voittanut mitään...\n-Voitinpas, sanoi kettu, voitin vehnän kultaisen värin.\nVoi joutua itkemään vähän, jos on antanut kesyttää itsensä. "\nTiesin aina, että Ressu ei tule vanhuuden päiviä näkemään. Kuitenkin sillä hetkellä, kun pitää varata aikaa kuolemalle, elämä tuntuu käsittämättömän epäireilulta ja väärältä. Pitäisi olla se vahva ja epäitsekäs, mutta samalla tekisi mieli huutaa maailmalle ja paeta todellisuutta. Mutta olen luvannut, että kun huonoja päiviä alkaa olla enemmän kuin hyviä, on aika päästää irti. Ja nyt se aika tuli. Niin monta kertaa Ressu taisteli. En enää voinut pyytää sitä, nyt oli annettava Ressun mennä.\nRessu oli mun ensimmäinen oma koira. Meillä ei aina ollut helppoa, mutta pikkuhiljaa opittiin toisistamme, lukemaan toisiamme ja luottamaan toisiimme. Ressu on opettanut äärettömän paljon. Se on vienyt mut koiraharrastusten maailmaan. Ressu on ollut mukana kun nuoresta tytöstä kasvoi edes vähän aikuinen, se on ollut tukipilari ja aina vierellä, kun elämä on myrsykynnyt. Se jaksoi antaa virheet anteeksi, aina häntä heiluen tulla ovelle vastaan.\nRessu oli äärettömän elämäniloinen. Se rakasti tehdä juttuja, se rakasti palloja, käpyjä, keppejä. Se rakasti juosta täysiä, jahdata lelua, kaivaa kuoppia ja läträtä vesilätäkössä. Se oli ehkä hieman rauhaton sielu, mutta kuitenkin todella kiltti ja lempeä koira. Viimeiseen asti Ressu yritti jaksaa touhuta ja leikkiä, vaikka hieman olisi ollutkin huono olo.\nTänään kävelin ulos eläinlääkäristä pelkkä panta ja hihna kädessäni. Suru tuntui puristavana tunteena kurkussa. Jotain niin suurta on nyt poissa. Jostain surun seasta pilkisti kuitenkin pieni helpotus ja kiitollisuus. Nyt Ressuun ei enää satu. Mä sain ihan älyttömän paljon, mä sain edes neljä vuotta viettää Ressun kanssa. Ehkä jonain päivänä surun ja kivun tilalle tulee vain kaipaus ja muistot, joita tulen vielä moneen kertaan miettimään. Hyvästi Ressu, ehkä joskus vielä kohdataan.\n-Hyvästi, kettu sanoi. Nys saat salaisuuteni; ainoastaan sydämmellään näkee hyvin\nAika, jonka olet tuhlannut ruusullesi tekee siitä niin tärkeän sinulle. Ihmiset ovat unohtaneet sen, mutta älä sinä unohda.\nSinun on vastattava aina siitä, mitä olet kesyttänyt." (Pikku Prinssi)\nLähettänyt Tiia - Karvaisia unelmia klo 20.42.00 Ei kommentteja: Linkit tähän tekstiin


Tietoyhteiskuntakaari kuluttajalle tärkeä - liikenne- ja viestintäministeriö\nTiedote 30.01.2014 13.33 fi sv\n- On erinomaista, että hanke etenee. Tietoyhteiskuntakaari on arkea helpottava lakikokonaisuus, sillä se sisältää erityisesti kuluttajan näkökulmasta tärkeitä parannuksia muun muassa kuluttajansuojaan, asunto- ja viestintäministeri Pia Viitanen toteaa.\n- Tietoyhteiskuntakaaren ehdotetut säännökset parantaisivat kuluttajan asemaa muun muassa sopimusehtojen ja palvelujen toimivuuden ja mahdollisten korvausten näkökulmasta. Oleellista on myös teleyrityksen ja palvelun tarjoajan yhteisvastuu silloin kun matkapuhelimella maksettujen tuotteiden kauppa ei toteudu sovitun mukaisesti, avaa ministeri Viitanen lain konkreettista sisältöä.\n- Pidän tärkeänä sitä, että yksityisyydensuojasta ja tietoturvasta huolehtiminen koskee koko viestintäketjua, palvelun tarjoajasta sen käyttäjään, ministeri Viitanen sanoo.\n- Iso muutos entiseen on se, että Tietoyhteiskuntakaari ulottuisi suomalaisten käyttäjien osalta koskemaan myös kansainvälisiä toimijoita ja kattaisi myös sosiaalisen median sisällä välitettyjä luottamuksellisia viestejä.


Onko vähähiilihydraattinen ruokavalio hyvästä? – Rasvatieto.com\nErilaiset vähähiilihydraattiset dieetit nousevat suosioon aina tämän tästä. Ne ovat tehokkaita keinoja tiputtaa painoa lyhyellä aikavälillä, ja monet kokevat tällaisten dieettien noudattamisen helpoksi, sillä runsas rasvan ja proteiinin nauttiminen pitää tunteen nälästä loitolla. Nämä ruokavaliot ovat kuitenkin niin rajoittavia, että harva ihminen haluaa toteuttaa niitä koko loppuikäänsä, joten paluu normaaliin syömiseen on tavallisesti edessä jossain vaiheessa. Tällöin hiilihydraattien palauttaminen ruokavalioon saattaa johtaa siihen, että paino nousee uudelleen ja jopa ohittaa dieetin aloitushetken painon.\nJärki mukana dieettiä toteuttaessa\nVähähiilihydraattinen ruokavalio voi kuitenkin olla merkittävä parannus elämäntavoissa, mikäli sen toteuttavaa järkevästi, terveyden kannalta kestävällä tavalla eikä liian rajoittavasti. Se ei saa missään nimessä johtaa vaaralliseen painon liialliseen alenemiseen. Tällöin ruokavalio suunnitellaan sellaiseksi, että sen noudattaminen ei vaadi liian suuria kieltäymyksiä, ja sitä on mahdollinen noudattaa pysyvästi.\nTerveille, normaalipainoisille henkilöille taas ei ole mitään syytä suositella ruokavalion keinotekoista muuttamista vähähiilihydraattiseksi tai mihinkään muuhunkaan syömisen keinotekoista kontrollointia lisäävään suuntaan, sillä ruokavalion suuret muutokset saattavat johtaa nälän ja kylläisyyden tunteiden häiriintymiseen ja sitä kautta aiheuttaa painon nousemista.\nVähähiilihydraattisten dieettien terveysriskit\nKaikkia vähähiilihydraattisia dieettejä ei kuitenkaan voida useammastakaan terveydellisestä seikasta johtuen suositella. Keskeisin syy vähähiilihydraattisten ruokavalioiden epäterveellisyyteen on se, että monissa niistä, joista tunnetuin lienee Atkinsin dieetti, sallitaan kovan eli tyydyttyneen eläinrasvan rajoitukseton nauttiminen. Rajuimmissa jopa haetaan niin sanottua ketoosin tilaa nauttimalla ylettömiä määriä eläinrasvoja. Tyydyttyneillä rasvoilla on kuitenkin todettu selkeä yhteys sydän- ja verisuonisairauksien kehittymiseen. Epidemiologit ovat jo Suomessa havainneet karppaamisen suosion aiheuttamaa lisäystä sydän- ja verisuonitautitilastoissa.\nToinen syy on monien ankarasti vähähiilihydraattisten dieettien vähäinen kuitupitoisuus. Kun ruokavalio sisältää liian vähän kuituja, ruoansulatus ja ruokamassan liike suolistossa hidastuvat, minkä seurauksena suolistosyöpiin ja muihin vakaviin suolistosairauksiin sairastumisen riski kasvaa merkittävästi. Tätä riskiä ei pidä aliarvioida, sillä vaikeiden suolistosairauksien vaikutus elämänlaadun heikentäjinä on merkittävä. Esimerkiksi paksusuolen syöpä on kolmanneksi yleisin syöpämme, ja sen yhdeksi riskitekijäksi mainitaan vähäkuituinen ja liian rasvainen ruokavalio.\nKolmantena ankaran vähähiilihydraattisen ruokavalion haittatekijänä on mainittava erilaisten vitamiinien ja hivenaineiden alentunut saanti. Vaikka näitä ravinnosta saatavia välttämättömiä aineita pyrittäisiin korvaamaan ravintolisillä, ei se riitä takaamaan ruokavalion terveellisyyttä, sillä vitamiinit ja hivenaineet toimivat luonnollisella tavalla ja ovat tehokkaampia ravinnosta. Suuret määrät keinotekoista vitamiinia saattavat olla jopa haitallisia elimistölle, kuten osoittaa tutkimus, jossa E-vitamiinivalmisteen nauttiminen lisäsi tupakoitsijoiden alttiutta sairastua keuhkosyöpään, vaikka kyseistä vitamiinia yleisesti pidetään syövältä suojaavana antioksidanttina.\nVähähiilihydraattiseen ruokavalioon liittyy myös riski painon nousemisesta, vaikka alkuperäisenä tavoitteena on juuri laihtuminen. Tämä johtuu siitä, että nämä ruokavaliot ovat usein niin rajoittavia, että harva ihminen haluaa toteuttaa niitä koko loppuikäänsä. Paluu normaaliin syömiseen on tavallisesti edessä jossain vaiheessa. Tällöin hiilihydraattien palauttaminen ruokavalioon saattaa johtaa siihen, että paino nousee uudelleen ja jopa ohittaa dieetin aloitushetken painon.\nVähähiilihydraattisen dieetin terveellinen toteuttaminen\nVähähiilihydraattisen ruokavalion voi kuitenkin toteuttaa myös terveellisesti, mikäli tyytyy rajoittamaan hiilihydraattien saantia järkevissä mittasuhteissa ja kiinnittää huomiota nauttimiensa rasvojen laatuun eli huolehtimiseen siitä, että noin 80% saadusta rasvasta on tyydyttymätöntä tai monityydyttymätöntä. Runsas rasvaisen kalan, pähkinöiden, oliivien ja kasviöljyjen nauttiminen ruokavalion osana sekä rasvaisen lihan ja lihajalosteiden välttäminen takaavat ruokavalion terveellisyyden, mitä tulee rasvojen laatuun. Maitorasvojen arvioidaan olevan muita eläinrasvoja vaarattomampaa, joten esimerkiksi juustoista ei ole tarpeen luopua kokonaan.\nTerveelliseen vähähiilihydraattiseen ruokavalioon kuuluu runsas kasvisten ja juuresten syöminen. Kasvikset sisältävät suhteessa hyvin vähän sokereita, mutta ne tuovat ruokavalioon runsaasti arvokkaita kuituja sekä vitamiineja ja hivenaineita. Myös kohtuullisesti nautittu täysjyvävilja kuuluu terveelliseen vähähiilihydraattiseen ruokavalioon. Ultravähäiseen hiilihydraattien nauttimiseen ei siis ole terveydellisistä syistä perusteltua pyrkiä, vaan hiilihydraattien karsiminen on toteutettava niin kutsutuista tyhjistä kaloreista lähtien. Ne pitävät sisällään tuotteet, jotka sisältävät vain energiaa, mutta eivät elämiselle välttämättömiä aineita. Tällaisia ovat esimerkiksi virvoitusjuomat, alkoholit ja makeiset.\nPidä kohtuus mielessä\nHiilihydraateista puhuttaessa laatu on keskeistä. Täysjyväviljat sisältävät noin 80% enemmän kuitua kuin puhdistetut viljatuotteet, ja ne ovat kuitujen ohella merkittävä B- ja E-vitamiinien ja monien hivenaineiden, kuten seleenin ja magnesiumin lähde. Esimerkiksi leivästä, pastasta ja puuroista luopuminen ei siis ole järkevää, mutta on perusteltua kiinnittää huomiota viljatuotteiden laatuun. Perinteinen suomalainen täysjyväruisleipä, tumma pasta ja täysjyväpuurot sopivat mainiosti vähähiilihydraattiseen ruokavalioon kohtuullisesti nautittuina.\nNeljän viidenneksen sääntö on hyvä pitää mielessä, kun suunnittelee siirtymistä vähähiilihydraattiselle dieetille. Se tarkoittaa, että itseään on turha asettaa tilanteeseen, jossa ruokavalion tulee olla täydellinen riippumatta siitä, miten paljosta joudutaan luopumaan. Jos neljä viidennestä ruokailusta on kunnossa ja ruokavaliota mukaista, saa yksi viidennes olla vähän sinne päin. Herkuttelun tulee olla sallittua, jotta ruokavalion pitkäaikainen noudattamien olisi mahdollista.\nKäytännössä tällainen sääntö tarkoittaa esimerkiksi runsashiilihydraattisten tuotteiden sallimista muutamalla aterialla viikossa, karkkipäivää tai pientä makeaa jälkiruokaa yhdellä aterialla päivässä. Mikäli päädyt sallimaan itsellesi makean herkun päivittäin, ajoita se ajankohtaan, jossa energiankulutuksesi on suurimmillaan. Tällä tavalla se auttaa myös hillitsemään mielitekoja illalla.


Aasian Naiset - Aasian ja Tyynenmeren alueella erot sukupuolten tasa-arvossa maailman suurimpia | nightclubriviera.fi\nAasian naiset. Aasian Nainen Kuvat - Pixabay - Lataa ilmaisia kuvia\nLainsäädäntö laahaa jäljessä Laeissa on Aasiassa edelleen puutteita sukupuolten tasa-arvossa: Olemme sitoutuneet auttamaan sinua löytämään sielunkumppanin, mistä tahansa päin aasian naiset.\nNoin puolessa Etelä-Aasian maista ei ole perheväkivaltaa kieltäviä lakeja. Ikäluokissa 25—64 vain Kanadassa, Yhdysvalloissa, Japanissa, Venäjällä ja Israelissa suuremmalla osuudella väestöstä on korkeakoulututkinto.\nMiksi valita AsianDating?\nMaa on nykyisin todella kansainvälinen. Japanissa ja Etelä-Koreassa vain 10 prosenttia parlamenttipaikoista on naisilla.\nKatso menestystarinat täältä. Lisäksi naisia tulisi saada enemmän mukaan puoluepolitiikkaan. Raportin julkaisutilaisuudessa puhunut UNDP: Japanissa opiskelee vuosittain noin 2.\nJos sulla ei ole ulkonäköä millä pelata, niin tarviit aika paljon rahaa ja halua käyttää sitä naiseen, jos aasialaisen nuoren naisen haluat.\nSuomalaiset naiset etsii seksiseuraa turku venäjän tytöt ja naiset etsii miestä rauma\nSeksikkäät naiset etsii miestä torshälla\nMistä päin Aasiaa tulevat parhaat naiset? - Monikulttuuriset suhteet - Suomi24 Keskustelut\nItä-Aasian ja Tyynenmeren alueella naisten lukutaitoprosentit ovat sen sijaan maailmanlaajuisen keskiarvon yläpuolella.\nKasvu tulee hidastumaan luvun alussa seksikkäät naiset etsii miestä eksjö Vaikka lait takaisivatkin sukupuolille saman palkan samasta työstä, naiset ansaitsevat edelleen vähemmän kuin miehet. Suhteellisen suuri osa väestöstä saa korkeakoulutuksen.\nAasian Naiset Kuvat - Pixabay - Lataa ilmaisia kuvia\nMistä noita aasialaisia tapaa täällä Suomessa? Jotta naisten osallistuminen politiikassa säilyy, kiintiöt tulee yhdistää perustuslaillisiin uudistuksiin, naisten johtamiskoulutukseen sekä poliittisten puolueiden reformeihin, jotka tuovat naiset poliittiseen valtavirtaan heidän omilla ehdoillaan, raportissa suositellaan.\nSuomi käyttää kansantuotteestaan korkeakoulutukseen opiskelijaa kohti hieman alle OECD-maiden keskiarvoa vastaavan määrän ja selvästi vähemmän kuin Yhdysvallat. Kiinan yliopistoissa opiskeli vuonna noin ulkomaalaista opiskelijaa eri maasta.\nKyllä, hyväksyn Käyttöehdot ja Rekisteriselosteen tai Emme koskaan julkaise tai jaa mitään Facebook-sivullasi. Haluamme kuulla sinusta!\nKiinan ja Intian osuus on 85 miljoonaa maailman lähes miljoonasta "puuttuvasta naisesta". Sen sijaan konflikteista nousevissa maissa naisilla voi olla merkittävämpi poliittinen edustus.\nKatso video ja näet isorintaiset naiset etsii seksiseuraa haukipudas Aloituksessa on monta virhettä, ainakin kun aloittaja itse on nainen. Alemman tason miesten, toki myös naisten, ongelma on yleensä se, että he tavoittelevat itseään tasokkaampia naisia.\nJos keskimäärin puolet on suomalaiset naiset etsii miestä pietarsaari on tuo määrä sama mitä suomessa asuvien naisten kokonaismäärä.\nOngelmat ovat maantieteellisesti keskittyneitä erityisesti Helsingin alueelle ja aloittain erityisesti yhteiskuntatieteiden ja humanististen tieteiden aloille.\nJos sulla ei ole ulkonäköä millä pelata, niin tarviit aika paljon rahaa ja halua käyttää sitä naiseen, jos aasialaisen nuoren naisen haluat. Etelä-Aasiassa syntyy poikaa sataa tyttöä kohden.\nNaisia on töissä miehiä vähemmän kaikissa alueen maissa, mutta erot naisten työssäkäynnissä ovat suuret Etelä-Aasian ja Itä-Aasian maiden välillä. Tyttösikiöitä abortoidaan, tyttövauvoja jätetään heitteille ja aasian naiset kuolevat terveydellisistä ja ravitsemuksellisista syistä poikia useammin.\nMaan kehitys ei kuitenkaan välttämättä korreloi naisten poliittisen osallistumisen kanssa.\nEtelä-Aasiassa syntyy poikaa sataa tyttöä kohden.\nIlmaiset seksisivut etsii seksiseuraa nora satunnaista seksiseuraa sandvika\nSukupuolten tasa-arvon edistämisessä on kyse lopulta poliittisesta tahdosta, mutta virallisen tason lisäksi asenteiden tulee muuttua alemmillakin tasoilla, jotta todellinen muutos saadaan aikaan, raportissa todetaan.\nAasialainen nainen etsii seksiseuraa karlstad aikuisten chat tornio eesti naiset etsii miestä sandviken\nSeksikkäät naiset etsii seksiseuraa kristinehamn\nIhanat naiset etsii seksiseuraa hjo\nPuolalaiset naiset etsii seksiä arboga\nSeksitreffit etsi lojo\nNaisten kymppi osallistujamäärä 2019\nNorjalaiset naiset etsii seksiseuraa sandvika\nKypsät naiset etsii seksiseuraa karkkila\nAasialaista deittailua ja sinkkuja sivustolla nightclubriviera.fi™